Document ID: 32013D0687

KOMISSION PÄÄTÖS,
annettu 26 päivänä marraskuuta 2013,
teollisuuden päästöistä annetun Euroopan parlamentin ja neuvoston direktiivin 2010/75/EU 32 artiklan mukaisesta Helleenien tasavallan kansallista siirtymäsuunnitelmaa koskevasta ilmoituksesta
(tiedoksiannettu numerolla C(2013) 8133)
(Ainoastaan kreikankielinen teksti on todistusvoimainen)
(2013/687/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon teollisuuden päästöistä (yhtenäistetty ympäristön pilaantumisen ehkäiseminen ja vähentäminen) 24 päivänä marraskuuta 2010 annetun Euroopan parlamentin ja neuvoston direktiivin 2010/75/EU (1), ja erityisesti sen 32 artiklan 5 kohdan toisen alakohdan,
sekä katsoo seuraavaa:
(1)
Helleenien tasavalta toimitti direktiivin 2010/75/EU 32 artiklan 5 kohdan ensimmäisen alakohdan mukaisesti komissiolle kansallisen siirtymäsuunnitelmansa 19 päivänä joulukuuta 2012 (2).
(2)
Arvioidessaan kansallisen siirtymäsuunnitelman täydellisyyttä komissio totesi, että useiden laitosten osalta puuttuivat tiedot päivämäärästä, jona ensimmäinen lupa myönnettiin. Tämän vuoksi komissio pyysi 11 päivänä kesäkuuta 2013 Helleenien tasavaltaa toimittamaan puuttuvat tiedot sekä selventämään tietoja yhden polttolaitoksen nimellisestä kokonaislämpötehosta (3).
(3)
Helleenien tasavalta toimitti komissiolle lisätietoja 25 päivänä kesäkuuta 2013 päivätyllä kirjeellä (4).
(4)
Tarkasteltuaan uudestaan kansallista siirtymäsuunnitelmaa ja toimitettuja lisätietoja komissio lähetti 8 päivänä heinäkuuta 2013 toisen kirjeen (5), jossa se toisti pyyntönsä saada useiden laitosten osalta tietoja päivästä, jona ensimmäinen lupa myönnettiin, sekä pyysi selvennystä yhtä laitosta varten käytetystä poikkeuksesta, jota tarkoitetaan teollisuuden päästöistä annetussa Euroopan parlamentin ja neuvoston direktiivissä 2010/75/EU tarkoitettuja kansallisia siirtymäsuunnitelmia koskevien sääntöjen laatimisesta 10 päivänä helmikuuta 2012 annetun komission täytäntöönpanopäätöksen 2012/115/EU (6) liitteen lisäyksen C taulukossa C.1 olevassa huomautuksessa 4.
(5)
Helleenien tasavalta toimitti 30 päivänä heinäkuuta 2013 päivätyllä kirjeellä (7) lisätietoja ja selvennyksiä täytäntöönpanopäätöksen 2012/115/EU mukaisesti.
(6)
Komissio on arvioinut kansallisen siirtymäsuunnitelman direktiivin 2010/75/EU 32 artiklan 1, 3 ja 4 kohdan ja täytäntöönpanopäätöksen 2012/115/EU mukaisesti.
(7)
Komissio on tarkastellut erityisesti tietojen johdonmukaisuutta ja oikeellisuutta sekä oletuksia ja laskelmia, joita käytetään määrittämään kunkin kansallisen siirtymäsuunnitelman kattaman polttolaitoksen osuudet siirtymäsuunnitelmassa esitetyistä päästöjen enimmäismääristä, ja lisäksi komissio on analysoinut sitä, sisältääkö siirtymäsuunnitelma tavoitteet sekä näiden tavoitteiden saavuttamiseksi tarvittavat välitavoitteet, toimenpiteet ja aikataulut sekä tarkkailusuunnitelman, jolla tulevaisuudessa arvioidaan sääntöjen noudattamista.
(8)
Komissio totesi, että päästöjen enimmäismäärät vuosille 2016 ja 2019 on laskettu käyttämällä asianmukaisia tietoja ja kaavoja ja että laskelmat olivat oikein. Helleenien tasavalta on toimittanut riittävästi tietoja toimenpiteistä, jotka toteutetaan päästöjen enimmäismäärän noudattamiseksi, tarkkailusta ja siirtymäsuunnitelman täytäntöönpanoa koskevasta raportoinnista komissiolle.
(9)
Toimitettujen lisätietojen perusteella komissio katsoo, että Helleenien tasavallan viranomaiset ovat ottaneet huomioon direktiivin 2010/75/EU 32 artiklan 1, 3 ja 4 kohdassa ja täytäntöönpanopäätöksessä 2012/115/EU luetellut säännökset.
(10)
Komissio katsoo, että siirtymäsuunnitelman täytäntöönpanon ei tulisi rajoittaa muun asiaa koskevan kansallisen ja unionin lainsäädännön soveltamista. Helleenien tasavallassa kullekin siirtymäsuunnitelman kattamalle polttolaitokselle asetetaan erityiset lupaehdot, ja näin varmistetaan, ettei vaaranneta niiden vaatimusten noudattamista, jotka asetetaan muun muassa direktiivissä 2010/75/EU, ilmanlaadusta ja sen parantamisesta 21 päivänä toukokuuta 2008 annetussa Euroopan parlamentin ja neuvoston direktiivissä 2008/50/EY (8) ja tiettyjen ilman epäpuhtauksien kansallisista päästörajoista annetussa Euroopan parlamentin ja neuvoston direktiivissä 2001/81/EY (9).
(11)
Direktiivin 2010/75/EY 32 artiklan 6 kohdan mukaan jäsenvaltioiden on ilmoitettava komissiolle kansallisen siirtymäsuunnitelman mahdollisista myöhemmistä muutoksista. Komission olisi arvioitava, noudattavatko kyseiset muutokset direktiivin 2010/75/EU 32 artiklan 1, 3 ja 4 kohdan ja täytäntöönpanopäätöksen 2012/115/EU säännöksiä,
ON HYVÄKSYNYT TÄMÄN PÄÄTÖKSEN:
1 artikla
1. Direktiivin 2010/75/EU 32 artiklan 1, 3 ja 4 kohdan ja täytäntöönpanopäätöksen 2012/115/EU perusteella ei esitetä vastalauseita kansallisesta siirtymäsuunnitelmasta, jonka Helleenien tasavalta toimitti komissiolle 19 päivänä joulukuuta 2012 direktiivin 2010/75/EU 32 artiklan 5 kohdan mukaisesti ja jota muutettiin 25 päivänä kesäkuuta 2013 ja 30 päivänä heinäkuuta 2013 lähetetyillä lisätiedoilla (10).
2. Kansallisen siirtymäsuunnitelman kattamien laitosten nimet ja niihin liittyvät epäpuhtaudet sekä sovellettavat päästöjen enimmäismäärät esitetään tämän päätöksen liitteessä.
3. Helleenien tasavallan viranomaisten täytäntöön paneman kansallisen siirtymäsuunnitelman soveltaminen ei vapauta Helleenien tasavaltaa noudattamasta direktiivin 2010/75/EU säännöksiä, jotka koskevat siirtymäsuunnitelman kattamista yksittäisistä polttolaitoksista peräisin olevia päästöjä, sekä muita asiaan liittyviä Euroopan unionin ympäristölainsäädännön säännöksiä.
2 artikla
Komissio arvioi, noudattavatko kansallisen siirtymäsuunnitelman mahdolliset myöhemmät muutokset direktiivin 2010/75/EU 32 artiklan 1, 3 ja 4 kohdan sekä täytäntöönpanopäätöksen 2012/115/EU säännöksiä.
3 artikla
Tämä päätös on osoitettu Helleenien tasavallalle.
Tehty Brysselissä 26 päivänä marraskuuta 2013.

Labels: 7
18
1
20